Madeira er gjarnan kölluð Eyja hins eilífa vors eða Hinn fljótandi skrautgarður , sem segir margt um milt veðurfarið og gróðursældina á þessari eldfjallaeyju . Í boði er gisting á úrvals hótelum og gestir geta bæði slakað á og notið sólar og sjávar steinsnar frá skemmtilegri borg og tekið þátt í fjölbreyttum kynnisferðum sem verða í boði . Lega eyjunnar í Atlantshafinu tryggir að veðurfarið er þægilegt , milt og stöðugt árið um kring en Meðalhiti í maí er um 25° . Landslagið er ægifagurt , tignarleg fjöll , klettar , djúpir dalir og fjölskrúðugur gróður milli fjalls og fjöru . Sykurreyr , vín - og bananaekrur setja svip sinn á landið auk fjölda skrúðgarða . Gamalt áveitukerfi er enn gulls í gildi og mikil völundarsmíð . Um alla eyju eru afar skemmtilegar gönguleiðir . Sem fyrr segir , tilheyrir eyjan Portúgal , en er með sjálfstjórn og eigið þing . Eyjan er um 740 fer - kílómetrar að stærð og íbúar um 300 þúsund . Fólkið er einstaklega vingjarnlegt og auk portúgölsku tala mjög margir ensku . Ekki er mikið um stórar sandstrendur á eyjunni , víðast hvar eru klettastrendur og fallegar víkur . Þó má finna manngerðar sandstrendur með gullnu sandi . Við suðurströndina er höfuðborgin Funchal , heillandi bær í nýlendustíl , með ríka menningarsögu . Gamli bærinn er einstaklega fallegur . Þar eru ódýr og góð portúgölsk veitingahús , fjölbreyttir markaðir , glæsilegar handverksbúðir og fjöldi kaffihúsa . Höfnin er sjarmerandi og gaman að rölta meðfram sjónum og fylgjast m.a. með hinum mörgu skemmtiferðarskipum sem þangað koma . Fallegir garðar prýða bæinn eins og alla eyjuna . Fyrir vestan Funchal hefur byggst upp heilmikið ferðamannasvæði , Lido , þar sem eru fjölmörg hótel , veitingastaðir , verslanir og önnur þjónusta fyrir ferðamenn . Með fram sjónum er göngustígur og á stöku stað hafa verið búnar til litlar sandstrendur eða önnur baðaðstaða fyrir unnendur sjávar ! Einnig er í boði alls konar sjávarsport . Til að komast inn í Funchal , má ganga eftir fallegum stíg , eða taka strætó frá hóteli . Við bjóðum upp á úrval gististaða , 3 , 4 og 5 stjörnur , bæði í Lido-hverfinu og inni í borg . Gaman að skoða Fjölbreyttar kynnisferðir verða í boði , s.s. um höfuðborgina Funchal , í sjávarþorp , bændabýli , upp á Pico do Arieiro , sem er hæsti tindur eyjarinnar ( 1818 m ) , um gömul eldfjöll og djúpa dali , gönguferðir og náttúruskoðun , þjóðleg kvöldskemmtun og fleira . Möguleikarnir eru óþrjótandi á þessari fallegu eyju með áhugaverða sögu og einstaka náttúru .